Jim Lyngvilds udstillinger er normalt styret af et tema, men det gælder ikke hans udstillingen SOLO i Ridehallen på Voergaard Slot. -Det her er de gipsting og de kjoler jeg har syet til kongelige baller, som jeg har fået lov til at låne tilbage. Så på den måde er det et kalejdoskop af, hvad min hjerne rummer, siger designeren Jim Lyngvild. Krigen i Ukraine har pludselig gjort udstillingen meget aktuel. Et af værkerne, som er fire år gammelt, viser Putin, der langsomt synker dybere og dybere ned. Lige inden han forsvinder, bliver han forvandlet til Hitler. -Når jeg laver ting, så laver jeg det, fordi mit hjerte byder mig det. Om det er dronning Magrethe eller et relief med Putin, så handler det jo om en følelse og en kreativ tanke, der skal fødes. Det kan være at jeg for fire år siden læste i nogle medier om Putin, og tænkte – det er der, det bærer henad, siger designeren Jim Lyngvild. Se billeder fra udstillingen her: Dronning Margrethe er central i udstillingen Dronning Magrethe fylder meget i udstillingen. Lige fra en tre meter høj buste af majestæten til et smykke af guld og rubiner, som Jim Lyngvild vil bære den dag, hun skal begraves. -Det er dronningen, der sidder i midten i guld, og så er der nogle guldhjerter rundt omkring som bløder røde strenge af rubiner. Det er min kærlighed til dronningen, der den dag skal vises i fuldt flor. For jeg tror, at netop den dag hvor hun dør, bliver der landesorg i Danmark, siger designeren Jim Lyngvild. Udstillingen kan ses i Ridehallen på Voergaard Slot frem til den 23. oktober.

Opsummering:
Voergaard Slot åbner i morgen Jim Lyngvilds udstilling SOLO. Det er første gang han udstiller i Nordjylland.